**REPUBLIKA HRVATSKA**

**MEĐIMURSKA ŽUPANIJA**

**OSNOVNA ŠKOLA SELNICA**

KLASA: 003-08/15-01/01

URBROJ: 2109-42-15-26

Selnica, 2.12.2015.

**KRITERIJI ZA OCJENJIVANJE VLADANJA UČENIKA**

Učiteljsko vijeće Osnovne škole Selnica na sjednici održanoj 2.12.2015. utvrdilo je kriterije za ocjenjivanje vladanja učenika. Sukladno čl. 73. Zakona o odgoju i obrazovanju u osnovnoj i srednjoj školi, razrednik Razrednom vijeću predlaže ocjenu iz vladanja za svakog učenika, a Razredno vijeće razmatra ponašanje svakog pojedinog učenika te kroz dolje navedene kriterije predlaže razredniku ocjenu iz vladanja, a uzimajući u obzir ponašanje učenika u četiri osnovna područja:

**1. Odnos učenika prema radu**

**2. Odnos učenika prema ostalim učenicima**

**3. Odnos učenika prema učiteljima i ostalim djelatnicima škole**

**4. Odnos učenika prema školskoj imovini i prirodnome okruženju**

|  |
| --- |
| **UZORNO VLADANJE** |
| * poštivanje kućnog reda u potpunosti * poštuje Školska i Razredna pravila te preuzima odgovornost za posljedice svoga ponašanja (prevencija nasilja i zlostavljanja) * čuva i poštuje vlastitu i tuđu imovinu (nenamjerno/slučajno oštećivanje imovine ne smatra se prekršajem) * vodi računa o pravima, potrebama i osjećajima drugih učenika te rado pruža pomoć * pokušava ispraviti pogreške, samoinicijativno ili na poticaj * nije mu bila izrečena pedagoška mjera/ako mu je bila izrečena odgojna mjera opomene, a nakon toga je u potpunosti ispravio sankcionirano ponašanje * učenik uvažava i poštuje učitelje i djelatnike škole te sve odrasle osobe koje se zateknu u Školi te s njima primjereno komunicira * posjeduje razvijenu ekološku svijest i ponaša se u skladu s tim (vodi računa o školskom interijeru i urednosti školskoga okoliša) * poštuje različitosti, pokazuje toleranciju i uvažavanje manjina u svim prigodama * primjereno se ponaša u školskom autobusu * pristojno se ponaša za vrijeme školske užine |

|  |
| --- |
| **DOBRO VLADANJE** |
| * uglavnom (veći dio vremena) se ponaša kao učenik uzornog ponašanja * povremeno ga treba upozoravati zbog kršenja pravila Kućnog reda te poticati na preuzimanje odgovornosti zbog kršenja Razrednih i Školskih pravila * povremeno ponavlja pogreške na koje je već upozoren, ali na upozorenje odmah reagira * ako mu je bila izrečena pedagoška mjera ukora, a nakon toga je u potpunosti ispravio sankcionirano ponašanje * potreban je povremen poticaj na preuzimanje odgovornosti za posljedice svog ponašanja * u slučaju namjernog kršenja kućnog reda s težim posljedicama, uočava pogrešku i spreman je na ispravljanje iste * samoinicijativno preuzima odgovornost za namjerno teže kršenje kućnog reda * učenik povremeno ne uvažava i poštuje učitelje i djelatnike škole te odrasle osobe koje se zateknu u Školi * učenik uglavnom čuva imovinu (ostalih učenika, školsku, društvenu, osobnu; jednokratno sudjelovanje u namjernom uništavanju ili oštećivanju imovine, a nakon poduzetih mjera popravlja svoje ponašanje) * ekološka svijest djelomično razvijena (uz manja odstupanja vodi računa o školskom interijeru i urednosti školskoga okoliša) * uglavnom poštuje različitosti, pokazuje umjerenu toleranciju i uglavnom poštuje manjine, povremeno vrijeđa, ismijava i psuje druge učenike * sudjeluje u incidentu /i uništavanju inventara u školskom autobusu * učenik neredovito poštuje dogovorena pravila pristojnog ponašanja za stolom |

|  |
| --- |
| **LOŠE VLADANJE** |
| * često krši pravila Kućnog reda unatoč upozorenjima i poticajima da ispravi ponašanje * često se ponaša nasilno i netolerantno prema drugima te rijetko preuzima odgovornost za posljedice svoga ponašanja (krši Školska i Razredna pravila i rijetko ili nevoljko snosi posljedice) * ne reagira na upozorenja drugih i njihova nastojanja da mu pomognu promijeniti ponašanje * svojim postupcima ugrožava sigurnost i prava drugih osoba koje se zbog toga osjećaju loše * unatoč izrečenoj pedagoškoj mjeri nije ispravio ponašanje * rijetko preuzima odgovornost za posljedice svog ponašanja, sklon optuživati druge učenike, prebacivati krivnju na njih, pogreške rijetko priznaje * ponavljano oštećuje imovinu, a greške često ponavlja unatoč upozorenjima * svojim postupcima često ugrožava prava drugih učenika (nameće svoju volju, viče, vrijeđa, omalovažava, prijeti) * često iskazuje netolerantnost prema različitostima * unatoč izrečenoj pedagoškoj mjeri ukora ili strogog ukora ne korigira ponašanje * potiče druge učenike na kršenje kućnog reda, bilo ucjenom, bilo nagovorom * manipulacija informacijama i porukama * učenik ne uvažava i ne poštuje učitelje i djelatnike škole, ni odrasle osobe koje se zateknu u Školi * učestalo namjerno uništava imovinu (ostalih učenika, školsku, društvenu, osobnu) te nakon upozorenja i poduzetih mjera na popravlja svoje ponašanje * nema razvijenu ekološku svijest – ne vodi računa o školskom interijeru i urednosti školskoga okoliša * ne prihvaća različitosti ni manjine, pokazuje nisku toleranciju (sklon prijetnjama, vrijeđanju, učestalim sukobima) * potiče i ponovljeno izaziva incidente i/ili uništava inventar u autobusu * ponovljeno se nepristojno ponaša za vrijeme školske užine * ponovljeno se za vrijeme nastave se služi vlastitim multimedijalnim sredstvima. |

Ako je prisutan jedan kriterij za  *dobro* vladanje, ono ne može biti ocijenjeno kao uzorno.

Ako je prisutan jedan kriterij za *loše* vladanje, ono ne može biti ocijenjeno kao uzorno ili dobro.

Ako učenik ima dijagnosticiran ADHD, ponavljane pogreške koje su posljedica impulzivnosti ne mogu se sankcionirati sniženom ocjenom iz vladanja. Pretpostavka za to je da je učenik inače pristojan i da na poticaj ispravlja pogreške (ako ga druga osoba upozori na neprimjerenost ponašanja, odmah ga ispravlja).